ደደቢት የቅጣት ውሳኔ ተላለፈበት
አዲስ አበባ፡- የደደቢት እና ፋሲል ከተማ እግር ኳስ ቡድን በ23ኛው ሳምንት የኢትዮጵያ ፕሪምየር ሊግ መርሃ ግብር፤ በመቀሌ ስታዲየም በተደረገው ጨዋታ ላይ በታየው የስፖርታዊ ጨዋነት መጓደል፤ የዲሲፕሊን ኮሚቴው ውሳኔ አስተላለፈ። አቤቱታው የቀረበው በተጋጣሚው የፋሲል ከነማ እግር ኳስ ክለብ ሲሆን፤ የኢትዮጵያ እግር ኳስ ፌዴሬሽን ዲሲፕሊን ኮሚቴ በጨዋታ አመራሮችና በክለቡ የቀረበውን ሪፖርትና አቤቱታ ከመረመረ በኋላ ቅጣት አስተላልፏል። በዚህም መሰረት አስተናጋጁ የደደቢት እግር ኳስ ክለብ 150 ሺህ ብር እንዲቀጣ፤ በራሱ ሜዳ ላይ የሚያደርጋቸውን ቀጣይ ሁለት ጨዋታዎች በዝግ ስታዲየም ያለ ተመልካች እንዲያካሂድ፤ እንዲሁም በ30 ቀናት ውስጥ ደጋፊዎቹን ስፖርታዊ ጨዋነት ላይ እንዲያስተምር ተወስኖ በታል። ቅሬታው የቀረበው የደደቢት እግር ኳስ ቡድን እና ፋሲል ከነማ እግር ኳስ ቡድን በ26/08/2011 ዓ.ም በመቀሌ ስታዲየም ተደርጎ፤ ፋሲል ከነማ 5 ለ1 ባሸነፈበት ጨዋታ ነው። የኢትዮጵያ እግር ኳስ ፌዴሬሽን በይፋዊ ድረ-ገጹ እንዳስነበበው ከሆነም፤ ጨዋታ ከመጀመሩ በፊት የፋሲል ከነማ ክለብ ተጫዋቾች በማሟሟቅ ላይ እያሉ የመቀሌ ሰባ እንደርታን መለያ የለበሱ ደጋፊዎች አጸያፊ ስድብ ሲያደርሱባቸው ነበር። በ64ኛው ደቂቃ ላይም እንግዳው ፋሲል ከነማ ግብ ማስቆጠሩን ተከትሎ ጨዋታው ሊጀመር በሂደት ላይ እያለ፤ የመቀሌ ሰባ እንደርታ እግር ኳስ ቡድን ማሊያ የለበሱ ደጋፊዎች በፋሲል ከተማ እግር ኳስ ቡድን ተጠባባቂ ተጫዋቾችና አሰልጣኞች ላይ ድንጋይ ወርውረዋል። ተጫዋቾችና አሰልጣኞቹም የድንጋይ ውር ወራውን በመሸሽ ወደ ሜዳ መግባታቸውን ተከትሎም ጨዋታው ለአንድ ሰዓት ከ30 ደቂቃ ያህል ተቋርጧል። ወደ መልበሻ ክፍል በመሄድ ካሉ ተጫዋቾች መካከልም ሶስቱ በድንጋይ ተፈንክተዋል። ጨዋታውም በዝግ ስታዲየም የተደረገ ሲሆን፤ በቅድመ ውድድር ስብሰባ ወቅት የሁለቱም ተጋጣሚ ቡድኖች ደጋፊ እንደሌላቸው አሳውቀው እንደነበረ የጨዋታ  አመራሮቹ በሪፖርታቸው አስታውቀዋል። የፋሲል ከነማ ክለብም በመቀሌ ሰባ እንደርታ ደጋፊዎች ያደረሰበትን በደል በደብዳቤ በመግለጽ ለኢትዮጵያ እግር ኳስ ፌዴሬሽን አቤቱታውን አቅርቧል። የዲሲፕሊን ኮሚቴው በጨዋታ አመራሮችና በክለቡ የቀረበውን ሪፖርትና አቤቱታም መርም ሯል። በዚህም በጨዋታው አመራሮች እንዲሁም ቅሬታ አቅራቢው ክለብ፤ “ፋሲል ከተማ ክለብ ላይ ችግር የፈጠሩት የመቀሌ ሰባ እንደርታ ክለብ ደጋፊዎች ናቸው” በሚል ያቀረበው ቅሬታ ውድቅ ሆኗል። ምክንያቱ ደግሞ መቀሌዎች በዕለቱ በሜዳቸው ጨዋታ ያልነበራቸው መሆኑን ተከትሎ የክለቡን መለያ የለበሱ ስለመሆናቸው እንጂ የክለቡ ደጋፊዎች መሆናቸውን፤ እንዲሁም የመቀሌ ሰባ እንደርታ ክለብን ፍላጎት ለማራመድ ስታዲየም ስለመግባታቸው ማረጋገጫ ባለመገኘቱ ነው። በቅድመ ውድድር ስብሰባ ወቅትም፤ የፋሲልም ሆነ የደደቢት ክለብ ደጋፊ እንደ ሌላቸው አሳውቀው ከነበረ ወደ ሜዳ ለሚገባው ተመልካች ባለሜዳው ክለብ ደደቢት ኃላፊነት ለመውሰድ ዝግጁ አልነበረም። ኃላፊነት የማይወስድ ከሆነ ደግሞ ሜዳውን ለተመልካች ክፍት ማድረግ አይገባም ነበር። በመሆኑም የባለ ሜዳው ክለብ ደጋፊ የለንም ቢልም በውድድሩ ሜዳ ውስጥ ለሚፈጠረው የጸጥታ ችግር ኃላፊነት ያለበት፤ ወይም ተመልካች ችግር ሲፈጥር ኃላፊነት ያለበት፤ ወይም ተመልካች ችግር ሲፈጥር መቆጣጠርና ችግር እንዳይፈጠር ማድረግ የነበረበት ደደቢት የስፖርት ክለብ እንጂ ሌላ ሊሆን አይችልም። በመሆኑም፤ የጨዋታው አመራሮች ባቀረቡት ሪፖርት እንደተረጋገጠው፤ ባለሜዳው የደደቢት ስፖርት ክለብ የስፖርታዊ ጨዋነት ጥሰቱ በተፈጠረበት ወቅት ችግሩን ለማስቆም ያደረገው ጥረት አነስተኛ ነው። ይህንን ተከትሎም የደደቢት እግር ኳስ ክለብ በዲሲፕሊን ኮሚቴው የ150 ሺህ ብር ቅጣት ተጥሎበታል። ክለቡ በራሱ ሜዳ ላይ የሚያደርጋቸውን ቀጣይ ሁለት ጨዋታዎች በዝግ ስታዲየም እንዲያካሂድ፤ ውድድሩ የሚካሄድበት ሁኔታና ቀኑንም የሊግ ኮሚቴው እንዲያሳውቅ ተወስኗል። ክለቡ ደጋፊዎቹን ለ30 ቀናት በስፖርታዊ ጨዋነት ላይ ግንዛቤ በማስጨበጥ ለፌዴሬሽኑ ሪፖርት እንዲያደርግም ተወስኖበታል።አዲስ ዘመን ግንቦት 7/2011 